**NÁRODNÁ RADA SLOVENSKEJ REPUBLIKY**

 **VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**Číslo: 1737/2016

**257a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 235/2012 Z. z. o osobitnom odvode z podnikania v regulovaných odvetviach a o zmene a doplnení niektorých zákonov v znení neskorších predpisov (tlač 257)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

I.

Národná rada Slovenskej republiky uznesením č. 269 z 19. októbra 2016 pridelila vládny návrh zákona, ktorým sa mení a dopĺňa zákon č. 235/2012 Z. z. o osobitnom odvode z podnikania v regulovaných odvetviach a o zmene a doplnení niektorých zákonov v znení neskorších predpisov (tlač 257)na  prerokovanie týmto výborom:

Výboru Národnej rady Slovenskej republiky pre financie a rozpočet,

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre hospodárske záležitosti.

Určila zároveň Výbor Národnej rady Slovenskej republiky pre financie a rozpočet ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi**

**Výbor** Národnej rady Slovenskej republiky **pre financie a rozpočet** (uzn. č. 104 zo dňa 15. novembra 2016)

**Ústavnoprávny výbor** Národnej rady Slovenskej republiky (uzn. č. 113 zo dňa 16. novembra 2016)

**Výbor** Národnej rady Slovenskej republiky **pre hospodárske záležitosti** (uzn. č. 63 zo dňa 10. novembra 2016)

IV.

Z uznesení výborov Národnej rady Slovenskej republiky uvedených v III. bode tejto spoločnej správy vyplývajú **tieto pozmeňujúce a doplňujúce návrhy:**

**K čl. I, 7. bodu**

V 7. bode (§ 3 ods. 2 písm. c/) sa za slovo „odvodu“ vkladajú slová „podľa § 5 ods. 5“.

Pripomienka doplnením vnútorného odkazu zjednocuje citované ustanovenie so znením návrhu zákona (čl. I, 16. a 17. bod).

**Výbor NR SR pre financie a rozpočet**

**Ústavnoprávny výbor NR SR**

**Výbor** **NR SR** **pre hospodárske záležitosti**

**Gestorský výbor odporúča schváliť.**

**K čl. I, 12. bodu**

Za doterajší bod 12 sa vkladá nový bod 13, ktorý znie:

„13. § 4 sa dopĺňa odsekom 8, ktorý znie:

„(8)Regulovaná osoba odvod neplatí, ak výška odvodu za príslušné odvodové obdobie nepresiahne sumu 1 000 eur.“.“.

Doterajšie body je potrebné primerane prečíslovať.

Z dôvodu odstránenia administratívnej záťaže pri platbe odvodu v nízkych sumách sa navrhuje najnižšia suma odvodu, od ktorej bude regulovaná osoba povinná odvod platiť. V prípade, ak výška odvodu sumu 1 000 eur nepresiahne, regulovaná osoba takýto odvod neplatí.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 13. bodu**

V 13. bode (§ 5 ods. 5) sa za prvé slovo „Koeficient“ vkladajú slová „na účel“.

Pripomienka doplnením vnútorného odkazu zjednocuje citované ustanovenie so znením návrhu zákona (čl. I, 7., 16. a 17. bod).

**Výbor NR SR pre financie a rozpočet**

**Ústavnoprávny výbor NR SR**

**Výbor** **NR SR** **pre hospodárske záležitosti**

**Gestorský výbor odporúča schváliť.**

**K čl. I, 17. bodu**

V 17. bode (§ 9 ods. 1 úvodnej vete) sa za slovo „odvodu“ vkladá slovo „písomné“.

Pripomienka konkretizuje a zároveň harmonizuje predmetné ustanovenie so znením § 3 ods. 2, § 8 ods. 1 a 2 a § 13 ods. 2 zákona č. 235/2012 Z. z. v znení neskorších predpisov.

**Výbor NR SR pre financie a rozpočet**

**Ústavnoprávny výbor NR SR**

**Výbor** **NR SR** **pre hospodárske záležitosti**

**Gestorský výbor odporúča schváliť.**

**K čl. I, 17. bodu**

Za doterajší bod 17 sa vkladá nový bod 18, ktorý znie:

„18. V § 9 ods. 2 sa na konci bodka nahrádza čiarkou a pripájajú sa tieto slová: „pričom prihliada na ustanovenie § 4 ods. 8.“.

Doterajšie body je potrebné primerane prečíslovať.

Správca odvodu bude pri zúčtovaní odvodov povinný prihliadať na skutočnosť, že regulovaná osoba odvod neplatila, pretože výška odvodov za jednotlivé odvodové obdobia nepresiahla sumu 1 000 eur. V prípade, ak sa pri zúčtovaní odvodov uvedená skutočnosť potvrdí, takejto regulovanej osobe nedoplatok zo zúčtovania odvodov nevzniká.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 20. bodu**

V 20. bode (§ 12 ods. 7, písm. b/) sa slovo „sídlo“ nahrádza slovami „adresu sídla“.

Pripomienka precizuje znenie navrhovaného novelizačného bodu v zmysle zaužívanej praxe.

**Výbor NR SR pre financie a rozpočet**

**Ústavnoprávny výbor NR SR**

**Výbor** **NR SR** **pre hospodárske záležitosti**

**Gestorský výbor odporúča schváliť.**

**K čl. I, 21. bodu**

V doterajšom bode 21 v § 14 sa v odsekoch 1 až 5 za slová „odvodové obdobie“ vkladajú slová „patriace do“.

V nadväznosti na Stanovisko Kancelárie Národnej rady, Odboru legislatívy a aproximácie práva (bod A.) zo dňa 20.10.2016 a z dôvodu lepšej zrozumiteľnosti a zachovania jednotnosti terminológie sa navrhuje sprecizovanie prechodných ustanovení.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 21. bodu**

V doterajšom bode 21 v § 14 sa vkladá nový odsek 1, ktorý znie:

„(1) Povinnosť platiť odvod podľa § 4 v znení účinnom od 31. decembra 2016 má regulovaná osoba počnúc prvým odvodovým obdobím patriacim do účtovného obdobia, ktoré začína po 31. decembri 2016.“.

Doterajšie odseky v § 14 je potrebné primerane prečíslovať.

Z hľadiska právnej istoty a v nadväznosti na to, že účtovným obdobím je kalendárny alebo hospodársky rok, sa navrhuje prechodné ustanovenie, podľa ktorého regulovaná osoba má počnúc prvým odvodovým obdobím patriacim do účtovného obdobia, ktoré začína po
31. decembri 2016, povinnosť platiť odvod podľa nových podmienok ustanovených v § 4. To znamená, ak regulovaná osoba počnúc prvým odvodovým obdobím patriacim do účtovného obdobia, ktoré začína po
31. decembri 2016, nebude mať odvod vyšší ako 1 000 eur, regulovaná osoba v danom prípade odvod nebude platiť.

**Výbor NR SR pre financie a rozpočet**

**Gestorský výbor odporúča schváliť.**

**K čl. I, 21. bodu**

V doterajšom bode 21 sa § 14 dopĺňa odsekom 6, ktorý znie:

„(6) Zúčtovanie odvodov podľa § 9 v znení účinnom od 31. decembra 2016 sa prvýkrát vykoná za odvodové obdobia patriace do účtovného obdobia, ktoré začína po 31. decembri 2016.“.

Doterajšie odseky v § 14 je potrebné primerane prečíslovať.

Prechodné ustanovenie sa navrhuje v nadväznosti úpravu § 9, najmä na zavedenie minimálnej výšky odvodu za odvodové obdobie, na ktorú je potrebné prihliadať aj pri zúčtovaní odvodov. Zúčtovanie odvodov podľa novej právnej úpravy správca odvodu prvýkrát vykoná za odvodové obdobia patriace do účtovného obdobia, ktoré začne po účinnosti tohto zákona. Zúčtovanie odvodov za všetky odvodové obdobia patriace do účtovného obdobia, ktoré začalo pred 31. decembrom 2016, vykoná správca odvodu podľa zákona účinného do 31. decembra 2016.

**Výbor NR SR pre financie a rozpočet**

**Gestorský výbor odporúča schváliť.**

Gestorský výbor odporúča o návrhoch výboru Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. **1,2,3,4,5,6,7,8,9 (1 až 9)** hlasovať spoločne s návrhom gestorského výboru **schváliť.**

V.

 Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon č. 235/2012 Z. z. o osobitnom odvode z podnikania v regulovaných odvetviach a o zmene a doplnení niektorých zákonov v znení neskorších predpisov (tlač 257) odporúča Národnej rade Slovenskej republiky predmetný vládny návrh zákona **schváliť** **v znení pozmeňujúcich a doplňujúcich návrhov** uvedených v tejto spoločnej správe.

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 235/2012 Z. z. o osobitnom odvode z podnikania v regulovaných odvetviach a o zmene a doplnení niektorých zákonov v znení neskorších predpisov (tlač 257a) bola schválená uznesením gestorského výboru **č. 115 z 21. novembra 2016**.

Týmto uznesením výbor zároveň poveril spoločného spravodajcu **Milana Mojša,** aby na schôdzi Národnej rady Slovenskej republiky pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 21. novembra 2016

**Ladislav Kamenický**

**predseda**

 **Výboru NR SR pre financie a rozpočet**